Danir fagna því dag að fimmtíu ár eru liðin frá upphafi valdatíðar Margrétar Þórhildar drottningar. Hún tók við völdum 14. janúar 1972 þegar faðir hennar, Friðrik IX Danakonungur lést. Hún var þá rétt yfir þrítugu.
Árið 1972 voru 45 af hundraði Dana fylgjandi því að konungdæminu yrði viðhaldið en nú eru tveir þriðju þeirrar skoðunar. Margrét hefur á fimmtíu ára valdatíð fært embættið til mjög til nútímaáttar þannig að konungsfjölskyldan er almennt mjög vinsæl í landinu.
Hún er fyrsta drottning Dana og sá þjóðhöfðingi sem næst lengst hefur setið í þessu elsta konungdæmi Evrópu. Margrét fyrsta réði ríkjum í Danmörku á árunum 1375 til 1412 en var aldrei formlega krýnd drottning. Núverandi drottning valdi nafnið henni til heiðurs en hún segist ákveðin í að sinna störfum sínum þar til yfir lýkur. Það er enda ekki hefð fyrir öðru í Danmörku.
Miklar vinsældir Margrétar má meðal annars þakka hve hún lætur dægurþras stjórnmálanna lönd og leið. Drottninging þykir alþýðleg, skemmtileg, listræn og vinnusöm. Hinrik prins eiginmaður Margrétar lést árið 2018 en synir þeirra eru ríkisarfinn Friðrik og Jóakim prins.
Margrét tekur þátt í athöfn í þinghúsinu og leggur blómsveig að leiði foreldra sinna í Hróarskeldu. Fjölmennum samkomum til að minnast hálfrar aldar valdatíðar Margrétar II Þórhildar drottningar hefur verið frestað fram í september vegna stöðu kórónuveirufaraldursins í Danmörku.